ઉત્તરાખંડની દેવભૂમીના ઉપરવાસમાં અનેક વખત આવતા ભૂકંપના આંચકા, પૂર અને ૨૦૧૩માં આભ ફાટવાની પ્રક્રિયા જેમાં ૬૦૦૦થી વધુ સ્થાનિક પ્રજા તથા યાત્રાળુઓએ જાન ગુમાવ્યા હતા, તે અડગ હિમાલયની મૃદુ થતી પ્રકૃતિનું જ પ્રતિબિંબ. ભોલેનાથનું કેદારનાથ અન્ય મંદિરોની જેમ જ દિવ્ય, ભવ્ય બને તથા ત્યાં પહોંચવાનો રસ્તો રોશનીથી ઝગમગતો, આજુબાજુનો વિસ્તાર રહેણાંક માટે આધુનિક સુવિધાઓથી સુસજ્જ, અને હવાઈયાન મારફતે ય આ બરફોથી હિમાચ્છાદિત પર્વતમાળામાં પહોંચાડે તેની વ્યવસ્થાવાળો બને એટલે યાત્રિકોનું જોમ અનેકગણું વધી જાય. વળી તેમની સંખ્યામાંય વધારો. શ્રદ્ધાળુ યાત્રિકોની તો આ જરૂરિયાત જ છે પરંતુ કેન્દ્ર સરકારનાં વાઈલ્ડ લાઇફ ઇન્સ્ટીટ્યૂટ ઑફ ઇન્ડિયા દ્વારા નાના-મોટા ૨૪ હાઈડ્રોપાવર પ્રોજેક્ટ આ વિસ્તારોમાં રદ કરાયા છે. અમેરિકન જીઓલોજીકલ સર્વેના મતે ૨૦૧૩ની આભ ફાટવાની પ્રક્રિયામાં ક્લાઈમેટ ચેન્જ મહ્દઅંશે જવાબદાર છે. રસ્તાઓનું બાંધકામ વગેરે હાઈડ્રોલોજીને ધ્યાને લીધા વગર આડેધડ નહીં તો પણ અત્યંત મહત્ત્વકાંક્ષાથી, નિયમો સાથે સમાધાન કરીને થાય છે, અનેક વિકાસના કાર્યોમાં, પથરાળ જમીનને સમથળ કરવા, બોગદા બનાવવા વગેરે માટે વપરાતા વિસ્ફોટકોથી પણ ઇકોલોજીને મોટું નુકસાન થઈ રહ્યું છે.